khistorydata/jeongjo-sjw-relations huggingface dataset:
정조 10년 · 목
以朴天行爲大司諫。李思祚爲司諫。鄭景祚爲掌令。任長源爲持平。申禹相爲獻納。李周顯爲正言。申耆爲校理。尹羽烈李鼎德爲副校理。金宇鎭爲兵曹參議。金東淵爲北靑府使。尹翊東爲司書。
정조 10년 · 강
命平山府被燒民戶。加給會穀。結構奠居。
정조 10년 · 목
黃海監司嚴思晚。以平山府蔥秀站。今月十三日。失火被燒爲七十三家啓。敎曰。被燒民戶。若是夥然。方春失所。旣甚矜悶。況是孔道。必須拔例接濟。可免顚連。依年前關西已例。元恤典外加給會付穀包。仍令道伯。嚴飭地方官。斯速結構。期卽奠居事。令廟堂措辭行會。
정조 10년 · 강
命前承旨洪周萬拿處勿施。
정조 10년 · 목
因洪周萬拿處傳旨。敎曰。聞其事實。不過是句語間帶書得。且其捧入。亦是遍議之事。雖曰該房。不必獨勘。此傳旨勿施。以罷職更捧傳旨。
정조 10년 · 강
兵曹參判趙鼎鎭上疏辭職。賜例批。
정조 10년 · 강
放時囚兪漢葛。
정조 10년 · 목
禁府啓言。羅州前牧使兪漢葛。中路逗留。方農曠官罪。杖八十收贖。公罪勘律。敎以。功減一等。
정조 10년 · 목
以春王正月爲辨題。副司果韓商新李書九。副司正李儒修竝次上。命比較。御題今夜只可談風月賦。李儒修三上居首。
정조 10년 · 강
咸鏡監司鄭民始。以罪人仁宅等捧結案馳聞。
정조 10년 · 목
民始狀啓以爲。義禁府關內。今二月十一日鞫廳議啓內。罪人光秀德夏凶書傳授之際。在傍參見。罪人仁宅漢敬囊中露出之時。路上目見。至以何樣書札某家傳送之事。與泰守漢敬輩。爛熳酬酢之狀。兩罪人亦俱輸款。則此實無異於同情。文穆凶書製給之事。雖已脫空。居士陰凶之謀。無不聞知。徒黨過萬之稱說。將擧大事之凶言。渠旣得聽。愸憖置不告者。已難免知情之律。而又況林景華宋載垕手寫凶書之狀。丁寧指告。竟歸落空。又自有誣引之罪。以此以彼。三尺難貸。此三罪人。以此捧結案。而北俗蠢頑。不卞逆順之分。三甲人心。漸有訛誤之慮。逆孼定配。遍滿兩境。宜有大警動之擧。光秀仁宅文穆。幷下送本土。聚會民人。仍施典刑。以示懲畏事。判付內。此獄根柢。惟在德夏。而德夏旣已物故。泰守漢敬。亦皆結案取服。效忠杖斃。別無更覈之處。宜卽分等酌處。議啓論列。大體俱有意。見竝依此施行。下送三囚。別定都事。卽爲押送。待新伯到任。自可擧行。依此分付。罪人光秀仁宅文穆。今去府都事鄭龍祚。準授押送。三月初七日。罪人仁宅年五十二。結案根脚。父采雲故。父矣父道平故。母李召史故。母矣父興萬故。父母以胎生於平安道平壤府外城四洞。隨父母長養。入籍居生於江界西面。行凶節次。本以無賴之類。敢懷不逞之心。與泰守漢敬等。作黨同行。蹤跡叵測。出沒荒遠之地。潛售煽惑之計。或稱生員。或稱居士。或爲觀相。或爲神祀。爲德夏而設禱。與之綢繆。從文穆而論占。極其陰譎。及夫就囚之後。利於國害於國之說。顯有怨國之心。而語涉凶慘。南有誰北有誰之說。專出惑衆之謀。而跡甚詭秘。而漢敬囊中所置德夏所授之凶書。旣已目見於甲山路上。至於出自某處。專致某所之說。與之爛熳酬酌。備細聞知。則知情不告的實遲晚。罪人光秀年四十九。結案根脚。父莫奉故。父矣父廷雲故。母李召史故。母矣父采故。父母以胎生於原春道春川府麒麟面。漏籍居生於京畿楊州邑內佛谷寺。行凶節次。假托相占之術。潛懷誑惑之計。締結泰漢之徒。出入德文之家。行止之陰秘。辭語之悖戾。已極凶獰。而德夏之招致泰守。暗授凶書之時。在傍參看。旣見其某樣紙封。又問其何處傳送。則知情不告的實遲晚。罪人文穆年四十九。結案根脚。父址東故。父矣父夏宅故。母綠坐爲婢罪人浪愛。生存。母矣父尹湛故。父母以胎生於西部貞陵洞。緣坐爲奴。入籍居生于咸鏡道三水府邑社仁遮外洞。行凶節次。本以凶逆餘孼。不思畏戢之道。粗挾居積之權。締交無賴之徒。論相論占。指意叵測。而泰漢諸賊之凶謀秘計。無不參聽。居士輩之徒黨近萬之傳說。將擧大事之凶言。旣得備聞。掩置不告者。已萬萬凶悖。至於林景華宋載垕手寫凶書之狀。丁寧指告。而泰守直招之後。凶書傳授。旣出德夏。則誣引之罪。無辭自服。誣告謀逆的實遲晩。仁宅光秀文穆。捧結案以聞。令該府照律。該府關內。只言三甲人心。漸有訛誤之慮。下送本土。仍施典刑。而不爲的定某邑。行刑處所。以何邑爲之。今此罪人。係是鞫囚。該府都事下來然後。可以監刑。幷令該府。稟旨分付。○該府啓言。觀此咸鏡監司鄭民始狀啓。罪人仁宅光秀等。以知情不告結案。罪人文穆。以誣告謀逆結案。取考律文。知情故縱隱藏者斬。誣告謀逆者斬。上項罪人等。卽爲發遣府都事。自咸興府執捉。仍令押去于三水府。聚會民人。大張軍威。與地方官服同擧行。允之。
정조 10년 · 강
命關西茸弊。逐一狀聞。
정조 10년 · 목
內醫院啓言。因成川府使金載瓚所啓。有西邑茸弊稟處之命矣。進上茸價。漸致增加。至於一百二十兩之多。此後不知幾許添價。民庫耗縮。勢所必至。而以該府使所奏觀之。似自諸邑備價防納於兩營審藥。而審藥臨時措辦。商儈乘機刁蹬。今若定以一百兩。預給審藥。前期貿得。則可無商儈增價之患。審藥作弊之端。請以此定式。敎以。大抵民弊至此。別般釐正。在所不已。爲弊之由。捄弊之方。令道伯逐一詳細狀聞後稟處。
정조 10년 · 강
飭延豐縣失火人家。拔例顧助。
정조 10년 · 목
忠淸監司金光默啓言。延豐縣連原所屬安富驛。失火被燒人家爲九十戶。營賑租爲一百二十一石。蓋安富驛介在鳥嶺竹嶺之間。使役繁重。爲一道之最。而遭此殘酷之災。恤典依定式先爲題給。還穀徵出無路。請蕩滌。敎以。觀此錦伯狀本。延豐民戶之燒燼。至於此多。聞其形便。介在嶺下。且是驛村。方春失所。不但切矜。關防所重。亦宜加意。失火民戶。原恤典外。依他道近例。別給米石。以示朝家軫念之意。公穀雖命蕩減。外此接濟奠居之道。不可無別般蠲恤之擧。被燒民人。身米布蕩減。以此意。令廟堂嚴飭行會。仍令道伯。拔例顧助。許斫材木。使之盛暑前結構安接。如是下敎之後。致有一民之失所。道伯烏得辭其責。亦以此意。申飭該道。
정조 10년 · 강
召見有司堂上及監印堂上于誠正閣。
정조 10년 · 목
賑廳堂上徐有隣趙時俊啓言。 宣傳官具綜書啓。有稟處之命矣。其論列凡三條。而其一。貧賤無依之類。逐日來葬於光熙門外。而不計他塜。便卽掘埋。舊骸則反致露出。薪新莎則間多移覆云。其一。軍兵之居生於門外者。每當春夏。放馬蹂躪。以至莎草被吃。塜土崩頹云。其一。令禁松軍巡山時。如有暴露。告于部官。使之掩土云矣。光熙門外數里之地。係是禁標內。在所當禁。今番特因曠絶之擧。禁標內外。皆蒙掩築之恩。而且因此而露骸取莎。他塜受害。亦涉可矜。此後則光熙門外及阿峴近處。犯禁潛埋之類。露骸取莎之弊。令各其字內軍門及該山參軍。嚴加禁斷。軍馬放草。另飭該部及各其軍門。俾勿犯科。若或復踵前習。隨現重繩。巡山軍如見暴露。來告該部。事最便當。依請施行爲宜。敎以。諸備堂之意何如。左參贊李命植曰。禁標內入葬。事甚可駭。二去辛巳。盡爲掘移。今復無難起塜。其年久者。雖不可移瘞。因此事端。嚴加禁斷。事甚合宜。軍馬放牧。各令禁止。傳告之人。非巡山禁松軍。則他無其人矣。工曹參判尹蓍東。行副司直金尙集。亦以爲然。從之。有隣又啓言。四郊掩骸時。各部官眼同擧行。而以其受牌入直之故。董飭之節。未免間斷。各部入直。姑令以假官替行。實官二人。則專意檢察之意。請分付京兆。從之。命植以有司堂上啓言。忠淸道被燒營賑租。雖非三衙門所管。而道臣之直請蕩減。極爲未安。請推考。敎以。卿言好矣。依爲之。原穀物蕩減。
정조 10년 · 강
以李泰永爲承旨。 前望也。
정조 10년 · 강
平安監司鄭一祥。原春監司李時秀上疏辭職。竝賜批許遞。
정조 10년 · 목
一祥以薪島事引義。而時秀以歸覲爲請故。有是命。
정조 10년 · 목
該府啓言。昨日擧案別單事。有萬萬震懍者。文簡公鄭蘊之後。有戊申凶賊。贈持平金益兼之後。有萬古所無之劇逆。雖有他泒子孫。不可擬議於參班。而昏昩錯謬。有此混錄。今方改修正以入。而惶恐待罪。敎以。勿待罪。昨筵已有下敎。忠臣之裔。雖有劇逆。何累於忠臣。忠臣有知。必當先有陰誅於凶賊。此草記所請。決知其不當。依此草記定式。則兩忠臣姑無論。趙文正金文元之家。亦將不可收錄乎。此草記還給。
정조 10년 · 목
領議政鄭存謙啓言。近來生齒日蕃。民產漸匱。以其食之者衆而榷。利多端故耳。九廛則自京兆出禁。五廛則使廛人捉納者。法意有在。其後各廛名色。不勝其繁。亂廛之禁。一用九廛之例。以江民所訴觀之。村嫗之戴來片麯者。皆入於亂廛。其他可以類推。當禁者固當依前禁之。至於追後零瑣加出之廛。輒用九廛之例。皆自京兆出禁。則民何以措手足乎。貢巿堂上及該署提調。爛加商確。往復京兆。一遵舊式。恐合事宜。從之。又啓言。承文院或有時急擧行之事。不可遠處闕外。今方借入於尙衣院朝房。而至於別爲建設。難以猝辦。毋論闕內外。必得空棄之公廨然後。可以容接。而聞舊弘文館。今方空虛。可合移接云。請使郞廳看審後。自本院草記擧行。從之。○永庫提調鄭昌聖啓言。本庫每當夏節。有永丁逐日供上之規。而遠地輸入。不無難便之端。又當不時之需。則自多遲滯之患故。或限三五日所供預爲待令於城中。殘司本無城裡官廨。寄置於閭閻欠潔之處。且冰米之受來於惠廳者。千有餘石而以其無可藏之所。亦不能趁卽分給於江民。或有呼冤之弊。卽今舊禮賓。無所緊用。亦多頹圮。臣欲借其空棄之庫舍。以爲修補。儲蓄冰米之地。而如或戶曹更有緊用之時。則隨卽還屬之意。屢次相議。而判堂終始持難。兹敢仰煩。從之。○承旨趙衍德啓言。合辭之進前傳啓。自是例也。而閾外進伏。擧措顚錯。請三司諸臣推考。從之。○副修撰李羽晉啓言。三司合啓之後。兩司合啓。宜卽繼陳。而今日臺臣。只奏三司之啓。徑先就坐。兩司合啓。無端闕却。大損臺體。臣謂入侍臺臣幷罷職宜矣。敎以。生疏所致。不允。
정조 10년 · 목
悌東次對擧條批旨。誤書入啓。承旨請推故。有是命。
정조 10년 · 강
召見冬至回還正使安春君烿。副使李致中于誠正閣。
정조 10년 · 강
校理朴基正上疏。賜批。
정조 10년 · 목
疏略曰。竊覵我殿下爲學。似專在於問辨之高明。文理之密察。而其於推行實事之工。若有所歉。㴠養不篤。宣露太過。發諸辭令。有文勝之弊。施諸事業。欠體行之實。入侍法筵者。才智文學。不足以當聖意之萬一。則自不免於低視群下。獨御一世。是則適所以妨本源之工。爲氣質之過矣。伏願聖上。日勤三晝之接。輪討六經之旨。動靜發施。誠實做去。備盡日新之工焉。惟我東宮邸下。睿質夙成。伏願聖明。必軫其諉誘掖訓迪之要。且使時陪御座。獲瞻法講之儀。親聆誦讀之音。其所感發之效。必有倍於遇物之誨矣。凡今揀在旌招之列者。其行誼學業。裨補風化。必有助於俗尙之矯捄。伏願誠禮招延。丕闡一代之儒化。文臣淹滯。莫今日若也。虛司果之尙此沈淹。面前銜之甄復無階。參上官之積未疏通。而士夫之冤屈甚多。伏願另飭銓曹。作散之年久者。次第調擬。俾無積鬱之歎。近者喑默成習。正言無聞。誠恐殿下翕受之量。採用之實。猶有所未盡而然歟。今番鞫獄之率爾收殺。尤是失刑之大者。臣以爲德夏等干連諸人。拿鞫得情。快施當律。斷不可已也。近日以來。朝象之不靖日甚。世道之虞憂轉深。雖以政注間事言之。亦可見無顧忌之一端。金敬之。卽凶疏人壽龜之子。而當時戕賢毒正之論。壽龜無不主張故。敬之之登科也。分隸國子。伊後三十餘年之間。不敢擬議於是選。前後數次擧擬於掌通。而終至見格。則直到今日。遽擬持憲。名議掃地。聽聞驚駭。臣謂金敬之臺通。爲先改正。以嚴隄防。其通淸銓官。亟施譴罷之典宜矣。批以。首陳諸條。當留意。金敬之等事。以此疏語。未詳事實。不允。
정조 10년 · 강
遞吏曹判書金魯鎭。以金履素代之。前望也。
정조 10년 · 목
旣問大臣。宜有曲諒故也。
정조 10년 · 강
以趙㻐爲平安監司。廟薦也。
정조 10년 · 목
以趙時俊爲戶曹判書。林蓍喆爲大司諫。李勉兢金履鏞爲修撰。尹尙東爲輔德。李致中爲原春監司。
정조 10년 · 강
咸鏡監司鄭民始。以道內各 陵有頉處。趁卽修改馳聞。
정조 10년 · 목
民始狀啓以爲。臣於三月初一日到界。連次奉審。 淑陵莎草。如前稀疏。  安陵純陵定陵和陵莎草。又爲間間稀疏。使之更加播種。今夏潦雨後。蔓延與否。待秋奉審狀聞。  智陵辛酉方駕石。丁字閣後面東邊內外階砌石。 義陵寅酉方屛風石。外三層階砌石微動。酉方上臺石石頭合縫處。微有罅隙等處。與前無異。更觀前頭稟處。  智陵丁字閣神門後面磚石九立破傷處。前頭節祀。兼告修改。  淑陵紅箭門上橫木折傷。 義陵酉方曲墻塗灰。間間剝落。丁字閣正殿後面東邊。搏風板朩退出傾側處。不可不趁卽修改。令該曹稟旨分付。祭器祭服執頉中。自京司措備外。小小有頉者。使各其進排官修改之意。發關分付。○禮曹啓言。修改之節。不容少緩。修改時先告事由 祭香祝。令該司照例下送。卜日設行。而所用雜物。令各其逢授官。依例進排。 祭官所着紗帽等物。自京司措備下送之意分付。允之。
정조 10년 · 강
平安監司鄭一祥。以薪島來接彼人追逐事馳聞。
정조 10년 · 목
一祥狀啓以爲。卽接節度使李漢泰二十二日成貼狀啓內。龍川府使李潤彬。彌串僉使洪尙春等。本月二十一日亥時成貼馳報內。薪島還接彼人追逐次。昨日午時發船。酉時到本島。日暮仍爲止宿。當日辰時。進往彼人所住處。則所泊中船七隻。小船八隻。彼人爲一百四十六名。卽爲追逐。府使等當日回船出島。彼人之趁卽驅逐。誠甚多幸。方當漁採之時。乍去旋來。難保其必無。搜計之政。依新頒定式擧行。瞭望之節。嚴飭之意。關飭于潤彬等處。
정조 10년 · 강
遣承旨馳詣 明陵奉審。局內 諸陵一體奉審。
정조 10년 · 강
飭平安原春兩道監司。從近辭朝。
정조 10년 · 강
命三忠祠致祭文。揭板本祠。
정조 10년 · 목
檢校待敎尹行任啓言。院宇致祭後祭文揭板。多有已例。三忠祠致祭文。請令箕營揭板本祠。從之。敎以。印出封上事。一體分付。又啓言。三忠祠追配岳武穆時。 先朝特賜德池屯三結。以供犧粢。及夫文信國公幷享也。朝家未及加劃。至今以三結所收。分作三位享需。在朝家崇奬之道。不宜若是苟簡。採諸輿頌。莫不抑鬱。旣奉 肅廟御贊圖像。則事體自別。臣意則依追配武穆時例。該屯三結。加劃本祠。以爲芬苾之資似好矣。敎以。令該曹稟處。
정조 10년 · 강
以金宇鎭爲吏曹參議。權以綱爲承旨。蔡弘履爲兵曹參判。柳誼爲兵曹參議。 竝前望也。
정조 10년 · 강
命渭原通政崔正善。米肉一體題給。
정조 10년 · 목
平安監司鄭一祥。以百歲老人米肉題給啓。敎以。渭原通政崔正善。原傳敎遺漏。一體題給。
정조 10년 · 강
詣 景慕宮展拜。
정조 10년 · 목
具翼善冠䘱龍袍。乘輿出春塘臺。由月覲門詣本宮行禮訖。御齋殿。召見本 宮提調鄭昌聖。 訓鍊大將具善復。工曹判書李文源。復出乘輿。仍由春塘臺還內。○李文源啓言。 永祐園行閣。昨秋已爲新建矣。日後動駕時。藥房提調承史玉堂及兵曹都摠府別雲劍。入接間數。分排以定。而各該司名。以木牌刻揭。兩倉假家。進排除之之意。請分付戶曺。從之。又啓言。安樂峴左右山麓皮脫處。播稷似好。以楊州東倉所在者。限七石取用爲宜。從之。
정조 10년 · 강
御映花堂。召見入直武士各設射會居首者。合試於帳殿。論賞有差。
정조 10년 · 목
別軍職春塘臺前。宣傳官柳木亭。摠郞武兼五衛將部將忠翊將守門將丹楓亭。銅龍門金虎門把摠哨官。弘化門哨官壯勇衛梨木亭。禁軍觀豐閣。扈衛軍官不老門。局出身登賢門下。各試柳葉箭五巡。別軍職朴基豐二十一矢居首。摠郞沈能寬十八矢居首。武兼金龍弼十九矢居首。五衛將安榕二十三矢居首。部將金尙源二十二矢居首。忠翊將車輪十五矢居首。守門將方宗規十八矢居首。入直將官柳殷鉉十八矢居首。壯勇衛全昌盛二十一矢居首。禁軍韓昌億二十四矢居首。扈衛軍官朴盛燁二十一矢居首。局出身安億齡十七矢居首。各賜筒介一部。居首人合試于帳殿。壯勇衛金昌盛。爲各廳都居首。又賜弓一張。仍賜酒饌。俾各醉飽。
정조 10년 · 강
命以二十九日。展拜 永祐園。
정조 10년 · 목
敎曰。朝拜本 宮。已有筵敎。二十九日當詣 永祐園展拜。翌曉行祭。以此分付。今番則出宮適値齋日。出還宮除插羽。承史只佩劍。堂下靑天翼。隨駕。則依近例。只以六曹堂郞各一員爲之。路由館峴。一體分付。又敎曰。出還宮時。百官祗迎。依昨年例置之。只二品以上還宮時郊迎事分付。又敎曰。已有定式。各司支供飯果。元無可論。而內閣藥房政院玉堂藝文館摠府兵曹別雲劍寶劍以下入接處所。今番有造置房堗。各司無論假家軍幕。切勿待令。此意朝筵。已令工判言送度支。此後依此定式。以除各司等待之弊。又敎曰。二十九日展拜時侍衛。兵曹摠府堂上郞廳各一員。五衛將二員。武兼六員。寶劍則只實差二員磨鍊。儀仗以下差備竝除之。副駕轎亦除之。轎馬只二雙待令。 園所設布帳。亦只齋室近處爲之。前排巡牢各減五雙。御前旗幟。只以號令旗幟排立。斥堠伏兵除之。隨駕軍兵哨數當下敎。一依京擧動例擧行事分付。又敎曰。 永祐園擧動。旣依京擧動例爲之故。雖無申時聚軍之事。而守宮大將。旣已入直。且有癸卯春已行之例云。闕內各司。申後以戎服入直事分付。此後 永祐園經宿動駕。則無論申時聚軍輿否。依例戎服。以此筵話。載之政院故事。俾無眩於擧行之弊。又敎曰。工判明日早朝出去。各司入接之處及其他擧行。從便爲之。再明朝到城外祗迎。仍爲隨駕事分付。○兵曹判書徐有隣啓言。今番動駕時。何營隨駕。禁軍。以幾番磨鍊乎。敎以依定式。以春幸隨駕營門擧行。訓局步軍五哨。馬軍二哨。御營步軍二哨。騎士一番爲先後廂。禁軍二番隨駕挾輦軍。依京擧動例磨鍊。又啓言。何營門留都。守宮大將亦依例磨鍊乎。敎以。留陣禁衛營爲之。守宮大將事。依爲之。○以徐浩修爲守宮大將。
정조 10년 · 강
命立 皇明提督李如松神主。
정조 10년 · 목
禮曹啓言。問于本家稟處事命下矣。取考本曹謄錄。庚申四月。右議政兪拓基。以李如梅事。有 下敎。退問于李著。則以爲。其從兄葂奉祀。而初無立主之事。祭時則以 皇明摠兵指揮使府君。書紙榜行祭。今蒙 特敎。定爲不遷之位。當問于知禮者。立主云矣。 上曰。使之立主可也。今李提督親盡之後。始請立主。旣遠於始喪立主之義。又近於始祖立廟之嫌。但總兵立王。旣因 先朝特敎。則況提督之功。尤有重焉。而不敢輕議。請上裁。敎以。旣有 先朝受敎。似當依 聖敎遵行矣。
정조 10년 · 강
遞吏曹參議金宇鎭。以李集斗代之。前望也。
정조 10년 · 목
宇鎭與亞銓應避故也。
정조 10년 · 강
命雜科覆試。勿爲退行。
정조 10년 · 목
禮曹啓言。雜科覆試。今日當設行。而憲府無進參之員。觀象監提調李命植。以藝文提學承牌詣闕。明日則 永祐園親祭齋戒相値。請以四月初二日退行。敎以。 陵行相値。亦無退行之例。仍爲設行。在外憲臺許遞。前望單子入之。待下批牌招推移。先進去後謝恩。
정조 10년 · 강
判義禁金魯鎭上疏辭職。賜例批。
정조 10년 · 목
疏略曰。臣事多信心。久處睢盱。區區必遞之願。聖聰亦或記有矣。迺者堂疏出。而遣辭甚緊。勘斷遂嚴。噫。臣三朔行政。醜拙畢露。苟欲論臣。不患無辭。今獨以金敬之事爲罪者。何其恕臣太厚也。蓋敬之父壽龜。丙申後一疏。不過爲師門伸辨。而敬之通籍以後。坐此見枳。公議多惜。從前除擬。政案可據。豈其居銓之人。專昧故實。而今臣通擬。亦豈無所以也。人見各殊。臣不必較辨。而見聞易眩。轉相循襲。輒以錮枳人爲事。則臣之深憂。不但在於一敬之而已。然苟使臣無所顧忌。眞如其言。何敢以銓銜之已解。唐突周行之間哉。金吾劇務實難虛縻。伏乞亟遞臣兼銜。仍勘臣罪。
정조 10년 · 강
刑曹判書李在簡疏陳律學試官應避之嫌。賜批。
정조 10년 · 목
批以。試望。令政院改付標。
정조 10년 · 강
原春監司李致中上疏辭職。賜例批。
정조 10년 · 강
戶曹判書趙時俊上疏辭職。賜例批。
정조 10년 · 강
戶曹參判趙時偉疏陳應避之嫌。許遞。
정조 10년 · 강
推考黃海監司嚴思晚。
정조 10년 · 목
思晚狀啓。康翎縣推峙烽臺。今十五日酉時量失火。臺舍燒燼。臺直率人李中間爲名人。飮烟昏窒。翌日致死。三隅杖柴木鷄糞馬糞稜杖等物。仍爲燒燼。該縣監李爗。帥臣旣已狀聞請勘。臣不必疊陳。監直輩不可棍治而止。請令攸司。照法勘處。燒死人。以管餉穀正租一石。恤典題給。請令該曹。依例會減。今此推峙之失火也。之次烽臺。必有瞭望。互相應擧。而水使謄報中。初不擧論。未免疏漏故。該營兵房軍官。拿致臣營。嚴棍計料。應烽與否査報之意。分付帥臣。刑曹啓言。監直等罪狀。固當自本道照勘。而請令攸司勘處。有若一律之不敢擅斷者。然跡涉推諉。該道臣請推考。監直等嚴勘之意分付。恤典事。係是管餉穀。請令該衙門稟處。從之。
정조 10년 · 목
江華留守朴祐源啓言。因楊州幼學李希郁上言。有詳査啓聞之命矣。 江都志丁丑殉義人條末端。有曰僉正李士珪。死於兵云云。取考南漢日記。則有曰李士珪。死於賊鋒云。採訪邑中。得故忠臣閔垶家私藏江都錄。則有曰僉正李士珪。與前掌令鄭百亨。從後追入。死於亂兵云。鄭百亨卽其時死節之人。則似是同時立慬。而但稱死於亂兵。不可明謂之殉節。大抵事實雖無所傳。名字若是累見。似或與倉卒攖鋒。無端浪死者有異。請令該曹。更爲博考稟處。禮曹啓言。旣無事蹟之可稱。而記實疏略。無以詳知云。則實無他更考之端。請置之。從之。
정조 10년 · 강
慶尙監司鄭昌順。以禿用山城仍舊便宜馳啓。
정조 10년 · 목
昌順狀啓以爲。因繕工副正曺允亨所懷。星州禿用山城。係是無用之所。宜有從便之道。有論理狀聞之命矣。本城處星州高靈陜川知禮居昌金山六邑之交。地勢陡絕。城周爲四千五百人十一步。戶爲五十八戶。牧使鄭華淳論報以爲。山田可耕。井池可汲。餉穀折半改色。除耗分糶於附近面里。一戶所受。不過三斗。督捧最先。則路塞難運。非所當慮。鎭舍倉庫。亦不至荒廢云。本城旣處咽喉之地。古人設施。自有意見。雖有些少弊端。不可輕議罷。糶糴仍舊施行。倉舍從便繕修。實合便宜。啓下備局。
정조 10년 · 강
書狀官宋銓。進聞見別單。
정조 10년 · 강
承旨權以綱上疏辭職。賜例批。
정조 10년 · 목
疏略曰。臣於昨夕。伏承銀臺除命。門限已過。朝始仕進。伏聞昨以獻官事。至有本院請推。臣震越罔措。蓋軍銜差祭名帖。巡廳吏往傳。例也。該吏誤認在外。徑先稱頉。臣初不見名帖。以致院啓論勘。朝稱在外。夕忽赴召。萬萬不誠。伏乞亟遞臣職。
정조 10년 · 강
掌令李性吾上疏討逆。賜例批。
정조 10년 · 강
平安監司趙㻐上疏辭職。賜批。
정조 10년 · 목
疏略曰。臣半生窮命。凄苦冷落。在朝如客。在世如僧。名塗華膴。自知非本分。而驟蒙殊眷。至有內閣之除。中心悸恐。寢夢猶愕。況臣再生之人也。倘微殿下至仁。何以得有今日乎。漢光武英主也。其明能見萬里。馬援賢臣也。其言至入小學。君臣契合。可謂曠絶。而疑謗所萃。薏苡化爲明珠。若臣者。幾陷大戾。殿下湔滌薫沐。光寵赫然。百代之下。夷考其事。必將有感激爲臣泣下者。況臣心乎。死生夷險。固當惟命。而西門銷鑰。其責至重。致寇招殃。猶屬私憂。伏乞特許鐫免。批以。西閫新命。蓋爲藉卿持重。行且召矣。往須欽哉。
정조 10년 · 강
命蔥秀失火民人。身米布蕩減。
정조 10년 · 목
敎曰。見狀本。以近日日下西風之連吹。不無惜乾之歎云矣。再昨雨澤。在田穀或可霑潤。本道均霑與否狀聞事。回諭于海伯。湖西延豐縣失火處。有身米布蕩減之命。本道蔥秀站。不但西關孔道。亦係彼國使行來往之館所。則失火民人顧恤。豈下於嶺底湖邑。令廟堂行會本道。蠲減賙給等節。一依安保驛例施行。改構奠接後形止。使之狀聞。
정조 10년 · 강
命箕伯。撰三忠祠碑文。
정조 10년 · 목
敎曰。永柔三忠祠廟庭碑。 顯廟朝大提學李敏敍奉 命撰進。 先朝又命大提學南有容撰進。今番致祭之擧。事體又自別。 肅廟御製三忠圖像贊及三忠圖像三本。妥奉于本祠。不可無紀事之文。本道伯職兼內閣提學。使之撰碑竪立後。形止狀聞。碑文印上。
정조 10년 · 강
召見書狀官宋銓于誠正閣。
정조 10년 · 목
以尹序東爲校理。 李彥祜爲修撰。趙祥逵爲知禮縣監。李★(土+甲)爲分內局提調。
정조 10년 · 강
遞都承旨李崇祜。以洪秀輔代之。前望也。
정조 10년 · 목
崇祜。勢難跨馬故也。
정조 10년 · 강
以申大升爲刑曹參判。尹承烈爲大司憲。 前望也。
정조 10년 · 강
命檢校提學。依留都大臣例擧行。
정조 10년 · 목
敎曰。明日動駕。旣用京擧動例。留都大臣雖不磨鍊卿旣兼閣銜留在闕中。一應留都事務。依留都大臣例檢飭。○禁衛大將徐有大啓明日本營當爲留都。而大駕出宮後。都城各門。向曛而閉。啓東時開。已自兵曹啓下矣。城門旣已早閉晚開。則巡邏亦當早發晚罷。待烽火發巡。啓東時撤還之意。令漢城府知委各部。令閭巷人預爲知悉爲宜。從之。○兵曹判書徐有隣啓言。行幸經宿時。隨駕諸臣入接處所。宜有定式矣。承史藥房都提調玉堂別雲劍兵曹堂上。摠府堂上皆令入接於房舍。別軍職廳宣傳官廳內司僕。則各自其廳設軍幕入接。 五衛將廳摠府郞廳。武兼廳則覓給兩軍幕。使之入接。其外軍幕假家等屬。一傡禁之。此後仍以定式爲宜。從之。○兵曹。以隨駕官單子啓。敎以。旣命六曹堂郞進去。又因禮曹節目。漢城府堂郞進去。則東西班當依此磨鍊。此單子置之。
정조 10년 · 강
遺承旨馳詣 宗廟 景慕宮 雩祀壇。奉審摘奸。
정조 10년 · 목
敎曰。 享所神位版奉詣時。該寺正陪詣。過 享後還奉時。亦爲致虔奉來事。分付該寺正。
정조 10년 · 강
詣 永祐園展拜。仍經宿。
정조 10년 · 목
具戎服乘馬出貳極門弘化門。由館峴。命摠戎使金思穆。使於闕外朝房留住。另察巡邏。雜科試官。以參議改付標。遣都承旨詣 景慕宮奉審。至安樂峴小憩。至遞馬所下馬乘輿。入齋室改具黲袍行禮訖。復以戎服乘便輿。自內靑龍至內白虎。周審補土形便。諸臣或騎或步。逶迤至典農太常籍倉前。遍行峨嵯山下及馬場里淸涼里。小憩松陰。宣飯于隨駕承史閣臣及訓將工判。命工判申後還入摠府直所。申飭巡綽。待明朝更爲來參衛班。還御齋室。命貢市堂上徐有隣趙時俊。召致附近居民等詢瘼。仍敎曰。今日看審內外山補土處。周察形便。召集附近里民人詢瘼。皆云無弊。而駕過之地。豈無施惠之擧。典農里踏尋里淸涼里竹浦里家前應役民人等。令該廳各給米斗後草記。又敎曰。路過馬場里。聞本寺諸員中。有甲子年 嘉禮時負函人。年過八十云。取見 敎旨。 先朝己卯。 特命加資。召見此人。事不偶然。來此聞此。曷勝愴懷。嘉善鄭厚宗。令該曹帖加成給。仍令本寺。優給米布。
정조 10년 · 강
以金華鎭爲都總管。 前望也。
정조 10년 · 강
命 奎章閣檢校提學李福源。各營檢察巡綽摘奸。一依留都例。
정조 10년 · 목
因闕內外各司摘奸事狀啓。敎曰。留都各營亦爲檢察。宮城內外巡綽。時時摘奸。卿旣帶禁衛都提擧。以本營校卒使用。一依留都時例事。回諭。
정조 10년 · 강
召見京畿監司徐有防于齋殿。
정조 10년 · 목
有防啓言。山麓童濯。諸道通患。而畿甸最甚。以前後巡路時所見言之。除非士夫家山地禁養外。擧多脫赤。絕少點靑。凡係民生結構養送之道。日就高踊者。職由於此。山腰犯耕。生松䂨伐。自有禁法。此則固當申明察飭。至若播植長養之方。不可不講確。臣意則公私應禁處外。赭禿之山。曠棄之原。自官量給松子落種。而如橡檟梓漆之類。亦爲多數播植。磨以歲月。則可爲一分利益之道故。自臣營方論報備局。請得海松子。分送沿野諸邑。以其各種多寡。較考勤慢。而至於種桑一事。尤有關於民生故。守令七事。桑在農下。年終修啓。法意甚美。而有名無實。曷勝慨歎。臣意則自營邑修明舊典。無論垣籬之內外。田疇之前後。另加種桑。長至幾尺後。定以幾百株幾千株。或除役免役。或拔例論賞。則不待董飭。自歸聳勸。而第畿土土品。則與兩西有異。畿內之一二千。可當兩西之近萬。以此出擧條。頒行列邑。而若其褒賞之株數多寡。自廟堂定式知委。實合事宜。敎以。所奏政合務本之意。各別申飭。俾有實效。有防又啓言。向來 永陵碑役及 英陵補土時。本地方監董土校。擧被加資之典。而 弘陵碑役時。高陽監董土校。見漏書啓之中。而至於高陽爲邑。每當幸行。以宿所磨鍊。內外衙舍。未免傾圯。本倅多般經紀。今方繕補。而間數殆近五十。工役亦費屢月。敢此仰達。  弘陵碑役時及高陽衙舍繕補監董兩土校。宜有論賞之之擧。而係干恩典。不敢仰請。敎曰。幷加資。該郡守之捐廩繕修。工役告完。似此勤幹。實有罕覯。宜有別般論賞之擧。而緋玉屬耳。腰金太疊。高陽郡守柳曾養。 熟馬一匹賜給。 有防又啓言。 惠陵曲墻未申方莎草。間間稀疏。令 陵官各別播種。 健元陵十二方石物。  厚陵大王陵子卯午未酉戌亥方石物。王后陵寅辰午未方石物。 光陵王后陵十二方石物。 靖陵寅艮乾未丙乙方石物。 徽陵十二方石物。  寧陵兩陵十二方石物。  懿陵大王陵巳午申未方莎基石。 王后陵辰未申方莎臺石。塗灰幷剝落。 獻陵大王陵屛風石。向內比前稍異。乾亥方臺石。小有罅隙。戍亥方臺石動退。壬方裳石下甎石。向內低下。魂遊石下甎石。乍爲低下。王后陵甲方裳石。向內乍低。魂遊石下甎石。乍爲低下。 靖陵坤方裳石。向外退出。欄干柱石向外傾退。相接處退隙。撑柱石。向前退出。未方欄干石。相接處退隙。又啓言。臣於今番巡路。豐壤舊闕基碑閣。延曙碑閣奉審。則豐壤碑閣。樑木二尺許橫折。椽頭合縫處動退。與前無異。延曙碑閣樑上塗灰。椽間仰粉土。庫庫剝落。碑石塡紅偸渝色。西邊春舌滲漏漫漶。草芚四浮。墻垣面上剝落。○禮曹啓言。 健元陵　厚陵　光陵 　靖陵 　徽陵　寧陵　懿陵石物塗灰剝落等處。擇日修改。 獻陵屛風石臺石裳石魂遊石。皆是流來舊頉云。其中壬方裳石下磚石。向內低下處。或値雨水。水不順流。事體所在。誠甚未安。以灰塡陷。順其水道。可無停畜滲漏之慮。分付 陵官。前頭節祀。兼告擧行。  靖陵裳石欄干柱石傾退動搖。旣已執頉。所當依例。政府以下進去。更爲奉審後稟處。其在重事體之道。有難率爾擧行。增加與否。更觀前頭稟處。允之。
정조 10년 · 강
詣 皇壇。行省牲省器。
정조 10년 · 목
具遠遊冠絳紗袍。乘輿出摛文院。由明禮門入齊室。改具冕服。乘輿至朝宗門外。降輿由冽泉門東挾。入詣 壇上展拜。仍行省器禮。詣省牲位省牲。復由冽泉門。至朝宗門外乘輿。入齋室改具遠遊冠絳紗袍。乘輿出歷拜于 慈殿。仍還內。
정조 10년 · 강
命修改 陵寢。寒食獻官。以監董堂上推移塡差。
정조 10년 · 목
敎曰。纔過 陵幸。又當 陵役。畿甸民邑之弊。不可不念。際當寒食 祭享及修改。今番則修改　陵寢。 獻官以戶禮工堂。通融推移塡差。仍爲監董。郞官亦令以執事官兼進。繕工官皆以 陵官兼監役擧行。如是下敎之後。修改若不精緻。貽弊又復如前。進去堂上難免其責。不飭之道伯。亦豈無罪。以此意令廟堂行會。
정조 10년 · 강
命廟堂。百官所懷分掌稟處。
정조 10년 · 목
敎曰。今番百官所懷草記回啓。多有更爲稟處之命。有司堂上。除身病劇任外。只有二人。回啓必致遲滯。諸堂中李在簡金尙集尹蓍東。亦令來會本司。使之分掌稟處。
정조 10년 · 강
命注書金孝建禁推。尋分揀。
정조 10년 · 목
政院啓言。都承旨坐直。則上注書入番。乃是古例。而上注書金孝建。不爲省記。任自出去。所當重勘。而本院請推之外。無他可施之罰。何以爲之。敎以。禁推。旋命分揀。
정조 10년 · 강
敦諭領敦寧洪樂性。
정조 10년 · 목
前承旨李敬一書啓以爲。敬奉聖敎。更爲傳諭於領敦寧洪樂性。則以爲。臣之離違京闕。倏已再浹旬而一閱月矣。日夕戀慕。誠欲他不暇顧。趨伏天陛之下。少伸耿結之誠。而四維至嚴。一身如縶。徒事瀆擾。甘犯辜慢。惶殞震越。席藁待勘云。敎曰。今日又無造朝之期。已甚泄鬱。至若一身如縶云云。何其自貶之如是太過。再明以後。當値坐齋。尋常敦勉之擧。將無以酬應。此時巽讓。竊恐非其時也。卿須體予至意。待朝肅命事。爾其更爲敦諭。造朝與否。卽爲知入。
정조 10년 · 강
禮曹。以坡平府院君尹汝弼家事實啓。
정조 10년 · 목
該曹啓言。依下敎詳問于坡平府院君本家。則府院君尹汝弼。乙巳禍。擧家無遺。而獨以國舅。竄龍仁。尋又還第。及疾革。 上命復其爵。訃聞。 特命禮葬。後又以子孫之尙在罪籍。遂貶葬于交河地云。今於二百年之後。更無可以擧行之道。忠愍公尹廷俊。則 孝廟朝贈兵曹參判。仍爲旌閭。  肅廟朝加贈兵曹判書。仍爲贈諡。亦無闕典之更可擧行之事矣。敎以。事實旣如此。則禮葬已有 成命之事。便可謂之若禮行之。復式與否。非所可論。旌贈事。文蹟亦旣斑斑。在朝家念舊之義。似無欠缺之歎矣。
정조 10년 · 강
補土堂上具善復等。以役處事工啓。
정조 10년 · 목
補土堂上具善復狀啓以爲。二十八日所下傳敎。祗受於役所。宣布德意於役軍齊會處。療飢次亦以代錢分給。他邑煙軍。初無發丁赴役之事。只以本州煙軍赴役。而間有老弱。從其願買土貿莎。牛馬載來者。亦爲絡續。初四日午前。似當畢役。○李文源狀啓以爲。本 陵補土處。自山脊爲潦水所傷及沙汰處。二十七日卯時始役。三十日午時畢役。又其下沙汰處。自今始役。初四日間。庶可完役。他邑軍丁。依聖敎初不擧論。此後則隨所入雇軍使役。凡係爲弊之端。一切禁戢。
정조 10년 · 강
命薪島搜討狀啓。下廟堂稟處。
정조 10년 · 목
平安監司鄭一祥狀啓以爲。卽接淸北水軍防禦使柳鎭琡狀啓謄報內。因本道巡察使關。領率校卒。二十八日。與龍川府使李潤彬。彌串僉使洪尙春。巡兵營軍官及將校譯學等。一時登船。在前船隻。纔泊同島。臣所騎船。忽遇逆風。回泊彌串境。更爲候風發船之際。 龍川府使李潤彬等馳報內。當日入島。整齊軍卒。往彼人所住處。計其草幕。則爲四十二庫。人數合爲六百二十三名。船隻今日潮水。七隻出去云。而繫在浦口者四十九隻。漁網假家爲七庫。鷄犬亦多。便成村落。見甚驚駭。招出其爲頭目者。書示兩國約條。責以義理。諭以利害。則渠亦知罪云。而觀其氣色。恬不動念。故先以威儀。虛張聲勢。使之恐怯。而旣無朝家命令。則矢銃從事。有不敢擅便。其所追逐之道。只在勦巢。故草幕及材木與新造船漁網之屬。幷爲縱火。一時燒盡。至於船隻。姑不火燒。以示生路。渠輩目下形勢。止接無處。浮水者中船九隻。先爲出去。高掛泥坂者中小船四十隻。姑未發去。故仍留島中。期於不多日盡逐。而不無日後更爲出沒之慮事謄報。故以待其入島與地方官該僉使。幷力搜討。期於畢逐之意。發關嚴飭。敎曰。俄筵以此事。有所提敎於有司堂上。使卽傳于大臣。而際見箕伯狀本。地方官有燒毀船幕之擧。追逐固無不可。而當初狀辭。則有若示威責義。使渠輩知罪撤歸而已。至若燒船焚幕。何等大擧措。而初無一言槪及者。豈守令臨機擅便。不報營閫。抑營閫之所停當而不報廟堂耶。事係時急。有難遲待。則固難遙受營閫之節度且候朝廷之指揮。而此事則元非晷刻警急之事。理宜爛商熟講。以求萬全之方。然後始可擧而行之。而今此燒毀之擧。終涉輕先。道帥臣事。極爲駭然。無論知而不奏。與諉而不知。均之爲失職。不可無罪。且月三搜討自是常典。而屯聚多年。巢穴已成。決知非昨冬以後未盡追逐也。事旣發覺之後。當該守令邊將。當溯考年條。一一摘發。如律勘繩。一以爲重邊禁之道。一以爲大懲創之政。在所不容已。而搜討之中廢。未知的在何年。此一款果有査出之道乎。雖以事理言之。先修我國之紀綱。然後方責彼人之犯禁與否。而廟堂未當議到於反己之方。乃以移咨馳通等說。漫費商量。唯恐責彼之或緩。籌邊之策。果如是乎。此意廟堂知悉。使卽逐一草記稟處。
정조 10년 · 강
式年文科覆試出榜。
정조 10년 · 목
一所幼學金敬吾十六分居首。二所幼學白慶楷十六分居首。
정조 10년 · 강
命東萊被燒民家。拔例顧助。
정조 10년 · 강
全羅監司李在學上疏辭職。賜例批。
정조 10년 · 목
疏略曰。臣受符南來。居然改燧。軒陛之戀。未敢煩達。庭闈之思。不能按住。顧其情理。實難久滯。況邊情何等緊重。而平日察飭不嚴。致有兩島無前之事。問備薄勘。匪罪伊榮。至於光陽事。第因本事之沒捉。終至査體之不嚴。致勤聖敎。査啓論斷。實出於臣。而罪歸査官。臣獨晏然。寧有是哉。伏乞亟遞臣藩任。
정조 10년 · 목
箚略曰。伏以。龍川搜討事。有草記回啓之命。而凡係邊情。苟有咎責。道伯先當。關西道臣。卽臣從叔。在臣私義。有不敢冒當。伏乞俯垂諒察。亟賜鐫免。批以。令有司堂上。問于原任大臣。草記稟處。卿其勿辭視事。○敎曰。朝廷擧措。先視事面。廟謨指劃。豈顧小嫌。本事誠有誤着。設欲草記請勘。罪名不出罷推之間。俄陳箚辭。決知其萬萬不當。回啓有難遲滯。先問他都提擧。使之覆奏。國體則苟簡甚矣。大抵凡事。輒引前例。此規一開。後必循襲。凡爲時任大臣姓同之親者。有過勿問。有罪不勘可乎。卿平日謹守法度。無或虧壞。獨於此事。何爲此無於法之擧。不念事面之掣礙乎。待原任獻議。卿亦付奏意見事。令備郞往傳領相。
정조 10년 · 강
移奉三忠圖像于臥龍祠。
정조 10년 · 목
敎曰。昨冬因珍藏閣所奉 列朝御製御筆。移奉奉謨堂事。得 肅廟朝御贊三忠圖像。而祠在永柔縣臥龍山。三忠畵像。俱在此祠云。雖有致祭後移奉之命。而伊後未遑矣。昨日行禮之後。亦不無起感之端。祭文今方親撰以下。依初下敎。遣近侍卜日致祭。閣臣尹行任。卽忠臣之後。一兩日內辭朝。奉 御贊及御製祭文致祭後。仍爲妥奉以來。致祭日子。以旬後爲之事。分付該曹。時値方農。執事勿以守令塡差。本地方必有前銜朝官。使之抄擇塡差。仍令冠帶常仕。俾除民邑之弊事。一體申飭。忠烈祠致祭之今日設行。亦不偶然。因此聞之。寧遠伯影堂。在本府云。亦令留守。一體致祭。司果李光遇。聞是子孫云。纔以宣傳官出六。方在軍銜。香祝使之齎奉下去。傳于留守。行祭時仍差執事事。分付。
정조 10년 · 목
前承旨李敬一書啓。臣更爲傳諭于領敦寧洪樂性。則以爲。譴罰未勘。負犯自在。今日淸齋。尤非所敢瀆擾之時。衷情煎迫。煩聒到此。不敢造朝云矣。臣旣承偕入之命。姑爲仍留。敎以。若過今日。坐齋之時。有難酬應。卿何若是固執。挨過此會。造朝恐無所據。大臣去就。所關不輕而重。此等處幸望深加留意。此意更爲傳諭。期於偕入。
정조 10년 · 목
監董堂上具善復李文源狀啓。自去月二十七日至二十九日。先爲完築處。已爲馳啓。自三十日至今月初二日補築處。長四十五步。上廣九步。下廣七步。深二丈或一丈許。傍谷長二十步。廣三步。深三丈半。亦爲完築被莎。其下穿鑿處五十七步。深廣比諸上處。淺狹差殊。故自明日始役。初四日午前。期於竣役。內靑龍進前砂峯東邊。下有小澗。爲水所嚙。一體築石補土。仍爲被莎。緣由馳啓。○敎曰。明日再明日。連値坐齋。 英陵陵役。今日當畢役。狀本俄已來到。賞典今日當爲之。政官牌招開政。敎曰。 英陵補土築石及齋室修改。工役不但甚鉅。幾百年之後。繕修適在此時。且感且幸。論賞之擧。豈可踰日。監董堂上兼工曹判書具善復熟馬一匹面給。禮曹參判李文源。地方官驪州牧使李重馥竝加資。本 陵官兼監役令洪配浩陞敍。參奉趙鼎玉陞六。別看役五衛將鄭道弘加資。軍器僉正沈寬鎭相當職。今日政調用。牌將訓局敎鍊官張泳。御營敎鍊官王漢佐。守禦敎鍊官趙時恭。竝邊將除授。總戎敎鍊官李煜卞世義。禁軍金義淳竝加資。土校邑吏董役人問名。當分等施賞。員役工匠等。令該曹米布考例題給。程途差遠。且當農節。雖未躬往奉審。 陵屬亦豈無依例賞典。守僕及守護軍等。使之別單書入。待啓下令該曹擧行。隣 陵陵屬亦有赴役之事。一體書啓。鍊戎臺軍人之往赴。亦宜有酬勞之擧。亦爲書啓事。分付監董堂上處。○具善復李文源狀啓。本 陵主山。自北城山行龍三四里許過峽處。有大路鋪設礴石。已過累百年。潰缺穿鑿。今方補土鋪石。所下有旨祗受。宣布董役。赴役人等別單。待復命書啓。緣由馳啓。
정조 10년 · 강
有政。吏曹判書金魯鎭。參判李秉模進。
정조 10년 · 목
以趙鼎鎭爲吏曹參議。李秀夏爲正言。沈晉賢爲校理。李文源爲工曹判書。沈寬鎭爲孟山縣監。申在維爲 英陵參奉。金思穆爲禮曹參判。○禮曹。以 明陵別檢金熙稷。參奉宋煥昌一向撕捱。終不上來。請改差。從之。敎以。至於宋煥昌。出於念舊錄後之意。今若無故作散。是豈收用之本意。無論敎官桂坊。令該曹口傳相換。 明陵參奉宋煥昌。童蒙敎官趙鎭坤相換。○驪州牧。資憲申思佐。嘉義郭興柱等三人。水原府。資憲愼爾復。前府使鄭纘曾。同知孫必悌李春錫李春蕃金淳慶朴世泰。僉知朴道源內寺金聖得。嘉義朴順贊等十四人。老職加資下批。
정조 10년 · 강
命和義君墓禁葬一款。依査啓施行。
정조 10년 · 목
京畿監司徐有防。以李文緝山訟査啓。敎以。決處得當。不失折訟之體。依此施行事。回諭。
정조 10년 · 강
命時囚保放。過齋後還囚捧供。
정조 10년 · 강
命海西罷黜守令。以推考施行。
정조 10년 · 목
黃海監司嚴思晚。以靑魚進上。限內不得封進。請封進官豐川府使崔光璧。長淵縣監李漢興。康翎縣監李爗罷黜。甕津府使申翊顯罪狀。令廟堂稟處。敎以。御供雖重。迎送有弊。三邑守令罷黜分揀。水使論罪。亦爲分揀。竝從重推考。卿則勿待罪事。回諭。
정조 10년 · 강
平安監司鄭一祥。以薪島搜逐形止啓聞。
정조 10년 · 목
鄭一祥狀啓。薪島投接彼人草幕焚燒之由。纔已馳啓。續接龍川府使李潤彬。彌串僉使洪尙春等去月三十日馳報內。二十九日平明。更張威儀。另加搜索。則去夕所在中小船四十隻內。十二隻乘夜發還。二十八隻中格軍二百九十二名。乘潮擧碇。一時齊發。直向外洋。若干舟什之餘存者。亦爲鳩聚焚蕩。以絕更來之路。 府使僉使回船出島云。彼人投接。其數衆多。始慮留時相持。而今乃不日掃逐。誠甚多幸。而本島旣是漁採最饒處。又在木物流下之路。早晚更來。不無其慮。此後瞭望詗探等節。着意擧行之意。更加申飭龍川府使李潤彬。淸北防禦使柳鎭琡處。常時月三搜討。不過該鎭校卒循例擧行。故其所搜討。有名無實。致有昨秋及今番之事。極涉疏虞。自今該鎭僉使。領率校卒。每月三次入島搜討事。定式施行。請令廟堂。稟旨分付。又啓言。二十九日。臣亦乘船進發。酉時量。入于同島。使三營軍合勢搜討。三十日寅時量。回船出島。臣仍爲還營。緣由馳啓。
정조 10년 · 목
洪忠監司金光默。以擊錚人趙聖起良賤査啓。刑曹啓言。趙聖起旣無許贖之文券。謂之良人則不可。而其母介德之爲順同婢子旣的實。則被侵於尹哥誠冤矣。其父日龍戶籍。以林義岳之名。懸主於介德。至於八式年。則林應五只憑傳來之籍。認作自己之婢。至於成文放賣。雖非出於他奴婢據執之意。而現發之後。難免當施之律。尹在倫當初買得。容或無怪。而不爲順從。則固當生疑慮究覈根因。而不此之爲。威力脅勒。壓良爲賤之律。雖似不襯。武斷橫侵之罪。在所難逭。竝令道臣。依狀請照律嚴處。聖起三變其籍。雖極可駭。事旣冤枉。則不足深罪。請令參酌懲治。敎以。依回啓施行。尹在倫武斷。無幾於壓良。似此不畏法之徒。宜有懲治之擧。依狀請嚴勘。在所不已。嚴刑定配之意介付。
정조 10년 · 강
京畿監司徐有防。以錦城府院君直派子孫啓聞。
정조 10년 · 목
有防啓言。水原府使鄭東浚牒呈內。朴師潤居生於本府草長面眞木里。丙申已故。其子童蒙快孫。年今十三。方在龍仁下東村魚肥洞全姓人家。師潤弟師說。丁酉故。弟師望年今四十。居生於振威檜花亭里。枚報馳啓。
정조 10년 · 강
遣承旨。詣 元陵及局內諸 陵奉審。仍詣 永祐園奉審。
정조 10년 · 목
原春監司李時秀狀啓。各邑守宰皆請加分。其數合爲四萬五千石。請蒙準許。敎曰。際此方春艱食之時。念彼小民望哺之情。法外周給。猶可許施。況按例加分之事乎。且聞年前移轉之後。還穀之不敷。無論嶺之內外。其弊不幷以西云。半留之法。雖云至嚴。豈可無闊狹之擧。雖過於此數。茍利於民。亦何支難。以此意分付道臣。細察民情。另飭邑宰。使之量宜加分。俾種糧無至艱乏事。令廟堂卽爲行會。
정조 10년 · 강
飭耽羅應資人抄啓。
정조 10년 · 목
因濟州牧使尹得逵老人歲饌題給啓本。敎曰。耽羅古所稱壽域。而所管三邑幅員與元戶。不下於關東海西之半。觀此狀本抄報之數。兩邑各只二人。大靜一邑。亦不擧論。事甚可訝。更爲詳探。俾無一人遺漏之弊。曾經實職人年八十以上。士庶年九十以上。纔有加資之命。亦卽詳査抄啓。每歲首加抄一款。亦依新定式馳聞事。回論。
정조 10년 · 강
命閣臣勿擬試望。
정조 10년 · 목
敎曰。大小科試望。如非特敎。時任閣臣。不爲擬入。向日擬望。蓋因特敎。則今番試望中。戶曹判書趙㻐。卽時任閣臣。而混同擬入。難免不察。此後無或如是之意。申飭該曹。如或違式。自本閣察推。牌不進傳旨。可謂毛將焉傳。推考亦過矣。勿施。
정조 10년 · 강
命价川被燒民家加給恤典。
정조 10년 · 목
因平安監司鄭一祥。价川民家失火狀啓。敎曰。方農被燒。許多民人之失巢。極爲矜惻。延燒數爻。若是夥然。不可無別般軫念之擧。依年前平壤失火時例。元恤典外。加給會付米一石。仍又嚴飭道伯。各別顧助。䂨給材木。斯速結構奠接事。令廟堂卽爲行會。
정조 10년 · 강
命黃海監司嚴思晚。越俸一等。
정조 10년 · 목
備邊司啓言。黃海監司嚴思晩狀啓以爲。黃州牧使趙長鎭馳報內。彌串薪島胡人等千餘名來留。宣川府使龍川府使彌串僉使罷黜狀啓。騎撥上去云。事關邊情。爲先馳啓云矣。薪島漁胡之數。合爲五百八十八名。而該牧使只憑陪持之言。率易報營。道臣亦不審察。狀聞差誤。請黃州牧使趙長鎭。黃海監司嚴思晚推考。從之。敎以。邊情何等嚴重。有此爽誤。當該道臣不可推考而止。越俸一等。
정조 10년 · 목
前承旨李敬一書啓。臣更爲傳諭于領敦寧洪樂性。則以爲。臣之所望。亶在於亟施諸臣同被之律。俾伸廉隅。當俟齋日後。冒上一疏。申請嚴譴云矣。臣旣承偕入之命。姑爲仍留。敎以。大臣聞欲陳疏。過齋後更當敦迫。爾則先爲入來。以便大臣之心。
정조 10년 · 강
特推兵曹判書徐有隣。
정조 10년 · 목
敎曰。今日 廟社殿宮門外。禁雜人與否。使之摘奸。則 丹門莫重之地。守門軍士。只是一名云。而部將所爲。極爲駭然。兵判若能時時檢飭。豈有是也。該判堂從重推考。 壇門及 南殿　景慕宮。無不肅然云。極爲可嘉。入直部將。竝上弦弓一張賜給。
정조 10년 · 강
召見藥院三提調于誠正閣。
정조 10년 · 목
爲承候來待也。○敎曰。診筵隨入。載在閣志。今日入侍。晚始登筵。雖因新叨生疏。格例所在。不可無警。入直閣臣推考。同僚互推。自有定式。雖以他職入侍。目見乖例之事。無一言論責。待敎李崑秀。檢校待敎尹行任推考。政院有兼吏。藥院有掌務官。不能趁時通知。此固有不飭之責。筵中凡事。亦無不主管。而徑入座目單子。以此以彼。溺職大矣。都承旨沈豊之從重推考。
정조 10년 · 강
命大司成閔鍾顯。前大司成李秉模禁推分揀。
정조 10년 · 목
政院。以當月內陞試不設。依定式請禁推。敎以。時値試役。俱有公故。今番分揀。
정조 10년 · 강
設式年文科生劃試。試官申大升洪秀輔李度默。參試官洪明浩柳誼崔守忱洪彥喆。監試官權以綱洪聖淵。
정조 10년 · 강
召見藥房三提調及大臣閣臣于誠正閣。都提調徐命善。提調李命植。副提調沈豊之。領議政鄭存謙。判府事李福源。提學趙㻐。直閣鄭大容。
정조 10년 · 강
分遣承旨。詣受 香所奉審摘奸。宗廟　景慕宮　永祐園。左承旨李亨元進去。 永禧殿　毓祥宮。左副承旨趙尙鎭進去。 健元陵 　顯陵　穆陵　徽陵　崇陵　惠陵　元陵。同副承旨李夔進去。
정조 10년 · 강
以趙興鎭爲承旨。前望也。
정조 10년 · 강
英陵補土所。以役處別單啓。
정조 10년 · 목
別單曰。二月二十七日卯時始役。三月初四日未時畢役。第一處深半丈。廣一步。長三十步。築石被莎。第二處深三丈。廣七步。長三十八步。築石被莎。第三處深二丈。廣九步。長四十五步。築石被莎。第四處深三丈半。廣三步。長二十步。築石被莎。第五處深一丈。廣五步。長五十七步。築石被莎。內靑龍進前砂峯微汰處。周回三十步。高二丈。補土被莎。來龍北城山下大路。鋪磗石。
정조 10년 · 강
申復薪島月三搜討之規。
정조 10년 · 목
備局啓言。依下敎問議于原任大臣。則判府事徐命善以爲。燒幕焚船。果是大擧措。不報營門。徑先擅行者。固有妄率之失。而鳳城將昨年馳通。旣有逢輒銃殺之語。兵器從事。雖非可論。掃蕩窩窟。亦係不可已之政。今若以此道帥臣。至於被罪之境。則日後搜討。更無措手之道。論罪一款。恐難輕議。而搜討不行。發覺未早。到今追逐。若是費力。溯其弊源。不可無重勘懲後之道云。判府事李福源以爲。今此薪島來接之彼人。與一時往來有異。苟有可逐之方。則兵刃之外。皆可從事。守令邊將。所當於入島之前。先爲議定於道臣及廟堂。而不此之爲。乃於入島之後。倉卒擅便。至於燒幕燒船之境。初旣疏忽。終又妄率。不可無罪。而此則猶屬小事。聖敎中先修我國之紀綱。方責彼人之犯禁。實爲目下第一義。道帥臣及該地方守令邊將。査實重勘。恐不可已云。領府事金尙喆。領敦寧洪樂性。判府事金熤。病不收議云矣。今番焚燒船幕之不報營閫。臨時擅便。極爲妄率。誠有其罪。而究其本。則專由於搜討不行。發覺未早。終至於動軍焚燒之擧。其在重邊禁嚴國綱之道。道帥臣宜先受罪。而臣愚迷。只認私義之難安。不敢直爲請勘。至承待原任獻議。附奏意見之敎。不勝惶恐。至於彼人犯越之始自何年。搜討中撤之在於何時。亦宜令本道。詳査狀聞後。其時道帥臣地方官。亦不可無勘罪之擧矣。敎曰。邊禁雖嚴。卽國綱中一事。國綱立。則邊禁不期嚴而自嚴。今番龍川事。予則以爲。大係國綱。奚但曰妄率而已乎。名以追逐。則燒船焚幕。猶涉雍容。大而移咨可也。馳通可也。小則動一邑之兵。蕩其巢穴。殲厥種落。亦無所不可。而此事則有大不然者。惟其指劃措置之方。旣請朝家處分。向後擧行。但當恭竢回下。爲營閫守土之臣者。豈敢擅便從事。輕易下手乎。原初狀辭中。以義諭之。以威脅之云云。已難免自專之罪。設令彼人知罪撤歸。尙云不可。況大於此之擧措乎。彼雖殊類。卽亦人耳。苟不能曉譬以動得。則甚船處置。豈患無方。而今乃徒恃兩力之强弱。務快一時之觀聽。積薪厝火。煙熖四漲。連抱之材。巨網之鱗。盡入煨褻之中。鬱攸所過。鷄犬亦空。使數百商人。頓足鼠竄。想來光景。無異吾民。此非區區於小仁而有是敎也。忠信之敎。豈容若是。彼雖畏威永遁。眞所謂勝之不武。伊況早晚重來。灼若觀火。乘機逞憤。理所必至。繼今邊門。竊恐無往而不生釁。當是時也。雖使十百輩龍倅。以塞其困我之嘖言。只見其無益而有害也。藉令此擧。專出龍倅之獨辦。爲道帥臣者。宜有登時論勘。又若道帥臣所爛議而授計者。何無一言關由於廟堂也。前冬追逐時。不逐曰逐。是欺朝廷也。及今傳聞轉播之後。偸鈴之罪。自知難掩。囊檄之謀。欲巧反拙。數三邑鎭。紛然啓罷。不揆邊奇之嚴密。以致隣藩之繹騷。矛盾甚矣。妄錯極矣。藩閫之不畏國綱如此。何責乎邑倅鎭將之不守法。又何責乎彼人之冒干禁條乎。道帥臣地方官。焉逭重勘。而迎送爲弊。雖不足恤。說者以爲。若因搜討事坐勘。恐致邊禁之解弛。審如是也。付之慮患之義。宜念含垢之方。平安監司鄭一祥。兵使李漢泰。緘辭從重推考。龍川府使李潤彬。姑先越俸十等。宣川府使柳鎭淑[琡:I-PERSON]。觀於洋中逗遛。可知其慌亂避事。奚暇節度方略於屬鎭守宰乎。官是上官。罪難倖免。不能前進之罪。終不可歇看。此一款事件。無關於搜討。今之持峻議者。亦似無雌黃。令該府拿問處之。道帥臣地方官之見在本任者。旣不如律勘繩。何必溯原追勘。而搜討之中廢。不可不另行査究。第令該道。考出年條。指名狀聞。以爲憑處之地。說者又以爲。今已追逐。可謂都無事云。而人情不甚相遠。利之所趨。死猶不避。夫豈畏一時嚇喝。更不敢窺我境跬步地乎。且或萬萬無是虞。訏謨之地。政合商量。大抵薪之爲島。輿圖雖屬於我方。道里偏近於彼壤。在我有九渡河之難。在彼有一抗葦之捷。土沃而魚肥冠於天下。豈必以我等棄之地。較彼必爭之勢乎。然此疆爾界。自成鐵限。固不宜割而與之。一與之。更難充谿壑之慾。爲今之計。莫如斥絕。而且思之。關西之沿江七邑。關北之隔坪六鎭。諸凡地相隣而居相接者何限。隔一衣帶之水。幾乎煙火互望。而未曾聞因是生釁。本島距邑治爲百里。距民衆聚爲一舍。則又何爲而察近而忽遠耶。今所謂移咨馳通之說。決知爲知一未知二也。但當修明我國之紀綱。使彼我之人。逈然知不可冒犯。斯其可矣。何必放銃而殲殪。抽矢而勦滅。又從以焚其網燒其船。方可謂快於心而利於國乎。從今申復月三搜討之制。來則逐之。不來則已之。吾何必過用力以事事乎。目下籌策。似無出此。廟議未審如何。如無異同之見。以此批旨。行會本道。
정조 10년 · 강
召見補土堂上監印堂上及兵曹判書京畿監司于誠正閣。
정조 10년 · 목
補土堂上李文源啓言。 英陵香大廳以下廊宇。擧皆傾圯。勢將修改。而所入材瓦。自昨年本 陵參奉趙鼎玉。預先經紀。今已措備。而鼎玉則今番賞典。已爲陞六。莫重役事。不可付之生手。本 陵令洪配浩莅任不久。參奉申在維今始新差。修葺一節。不如自初主掌之人。臣意則義盈主簿趙鼎玉。本 陵令洪配浩相換。使之限畢役監董。恐合事宜。敎以。今日內。令該曹口傳相換。完役前勿移他司。又啓言。今番役處浩大。每日軍丁。或爲數千名而下去。別看役牌將。不過七八人。董役苟簡。故訓局隨去將校郭淳恒。亦爲董役。其所效勞。與牌將無異。故敢達矣。敎以。加資。又啓言。本 陵忠義趙華鎭。今番役處。水口左右岸移種浦柳七八駄。以防日後穿鑿之患。其意可尙。故敢達矣。敎以。聞亦可嘉。令忠勳府。守衛官待窠調用。又啓言。本 陵守僕辛喜載。守僕隨行。殆近四十年。而今番始役時。一負石五百塊。自備來納。其誠甚嘉。故敢達矣。敎以。聞甚可嘉。帖加成給。○兵曹判書徐有隣啓言。今此宣薦禁軍內試射之命。寔出於修復舊典。慰悅衛土之聖意。而在外有頉者移送。額外口傳未差者陞付元窠。亦爲疏滯之一端。若於陞付之後。如有在外之類。則一體移送。鱗次陞付似好。從之。○徐有隣以貢市堂上啓言。 祭享所用黃栗。毋論全栗綻栗。惟取色品完好者。自是前例。而年前因一提調之過於申飭。純用全栗。貢人進排。每患難繼。第念栗之爲性。乾則必綻。而以其純用全栗之故。外有不乾之弊。內有不審之歎。此後則依前以全栗綻栗。另擇進排。恐合事宜。請以此分付太常。從之。○京畿監司徐有防啓言。耕播已始。農糧種子。似不可以元還排巡。有所繼給。此則參量事情。從當狀請加分。而至於山峽被災數三處。若非別般軫恤之擧。則易有廢農失所之慮。臣於今番巡到之時。當隨其最切急者。或合巡或別巡。以爲接濟之道。而分留事體至嚴。有不可擅便。被災數三邑加分一款。請令廟堂。卽速稟處。敎以。昨因關東伯狀本。亦有別諭。況邦畿咫尺之地。聞此顑頷之狀。何拘石數多少。加分一款。卿於巡到後。量宜爲之。俾無一民艱食乏糧之歎。又啓言。京司各項紙品。因特敎釐正。而本營膳壯紙。在前所入紙品。不過行用單子紙矣。近來則專取敦厚。因此生梗。種種有之。臣意則自今爲始。臣營膳壯紙。參互京衙門供上單子紙品。以適中合用者取用事。定式施行。恐合事宜。從之。又啓言。今番 英陵補土時。兩堂一行支供。旣有自本官專當擧行。令惠廳從優會減之敎。而但惠廳前例。不過略干米升會減。以此區劃。不能當所入。其爲弊端。反有甚於分供。其在軫念之道。似有從實磨鍊之擧矣。敎以。何拘前例。況有傳敎。該廳之持難。極爲未安。特爲依所請許施。以此分付該廳。又啓言。楊州前僉使金瑞貞上言以爲。楊之爲州。直通東北大路。右迤而又達于西。實爲三路要衝。故相臣李濡爲牧使時。設置總戎防營。不過數十年。移屬守禦廳爲中營。而還罷防營。大抵楊州。率楊根等五邑九哨軍。入守南漢。軍制卽然。而入于南漢。則楊州與五邑。無人管領。假使敵兵。長驅大進。誰復禁遏。依坡州例。還設防營。則地勢軍容。俱得便利云。而有招問方略。登對稟處之命矣。臣招金瑞貞。詳問方略。則所對一如上言。辭緣請令廟堂稟處。從之。
정조 10년 · 강
英陵補土時員役及 永陵碑役時校吏。施賞有差。
정조 10년 · 목
因補土所相地官具聖元別單。敎以。相當職陞敍調用。奏時官別單。敎以。木布一疋賜給。本州次知將校三人。色吏三人別單。敎以。將校加資。色吏從厚施賞。書吏以下員役及鍊戎臺募軍別單。敎以。石手以上。令該曹考例施賞。京軍之赴役。不可無別般施賞。元賞外。令惠廳優給米石。以爲分給之地。又敎曰。今聞 永陵碑役時本牧校吏。尙不施賞云。將校加資。色吏令該曹從厚施賞。
정조 10년 · 목
敎曰。今番掩骼之政。豈爲觀瞻。期有效益。有司擧行。亦當體認此意。另加盡心。而昨與再昨。分遣摘奸於各部立標處。北部則姑未始役。雖無可論。東部則許多執頉。聞欲改爲。此亦姑勿論。至於南部事。萬萬無狀。萬萬駭然。許多崩塚。許多暴骸。初不着手爲强半。此罪固難貰。而雖以已掩瘞者言之。撮取塚傍之土。假作累累之形。築不完舂不堅。未過數夜。已爲狐狸所毀壞而姑嘬。前之半圯處。今焉盡圯。前之略露處。今焉全露。不惟無益。乃反爲害。部官事何其不仁也。先儒豈不云乎。一命之士。存心愛物。似此部官。何責他日百里之任。董事之賑郞。亦可謂不畏朝令。非不知先卽重勘。以懲他部官。而不必移付生手。更欲且觀來效。自政院該郞及該部官。發牌立庭。以此意嚴加責飭。使之着意擧行。各部官處一體嚴飭。如是申諭之後。又或泛忽。該郞拿問嚴處。部官加等痛繩。分掌計士營校嚴棍定配。一以示信令之意。一以爲懲後之道。來頭經潦後。更當抽栍摘奸。如有執頉。其律一如今番。亦以此意。一體嚴飭。分遣備郞宣傳官摘奸。纔有筵敎。備郞沈晉賢往東部。備郞柳文養往西部。武備司兼備郞金鳳顯往南部。宣傳官李觀成往北部。畢役前則時時摘奸。待畢役逐庫考察後。以手本或書啓來呈事分付。京城咫尺之地。勤慢若是判異。外邑事足可反隅。分遣審察。京外何異。與其草草彌縫。自抵干科。曷若一一躬自檢飭之爲便。亦令廟堂。謄關諸道兩都。仍令各該道守臣。遍諭所管邑鎭。時遣褊裨。考其勤慢以聞。而凡事不爲則已。旣始之後。寧或有名無實。最近如畿邑。最遠如關外湖嶺諸邑。當有首先按廉之擧。知此先甲之令事。嚴飭行會。
정조 10년 · 강
命禁軍試射時傳箭試記。勿令內侍府擧行。
정조 10년 · 목
敎曰。禁軍兩等內試射。雖命復舊。皆是宣薦士夫。則傳告箭修試記。自內侍府擧行。不無爲弊之慮。況近來交通宦侍之律。反有重於交結匪類。使宦侍傳告姓名。誠有不可。一依宣傳官試講例。傳箭則宣傳官及入直武兼爲之。試記則別軍職宣傳官中二人。臨時宣傳官稟旨。監試別將同參。差備官則只數人待令。宰樞矢數等節幷除之。訓鍊院實官勿爲待令。賞典。軍器寺亦勿待令。此外擧行。兵判與宣傳官相議。成出笏記。同錄於該廳各條。笏記一件啓下。又敎曰。禁軍春秋試射。只以一二內禁軍應試事。纔有定式。而已取才未口傳之類。多有之云。今番許令應試。以爲疏鬱之方。今聞一二內應試元數一百四十三人內。三十四人或受由或在外。或未現身云。初行之事。不宜苟簡。無故差代。雖有不可。從便區處。可謂兩得。似此特恩。何拘前例有無。雜頉三十四人。幷屬額外之窠。明日啓目啓下。此代以未口傳人。亦令明日口傳。以爲參試之地。○因銅龍門入直把總望單子。敎曰。崔必濟哨官仍任落點。勿爲頒布。其代擬入受點。今日口傳人。皆令明日現身。草試記修整以入。試記修整時。未及現身。隨卽移付額外。其代次次擬入受點。限申時修整試記。又未及來現人。亦卽移付差代事。分付兵曹。
정조 10년 · 강
命假稱宮差人査問刑配。